La Policia Local de Carcaixent insisteix en erradicar els comportaments irresponsables per a la seguretat viària
13 de març de 2023

Carcaixent

La Policia Local de Carcaixent assenyala en l’últim estudi anual del passat 2022 que entre els diferents controls realitzats, 103 persones conductores donaren positiu en proves d’alcoholèmia al municipi.

D’estes, el 43% foren amb resultat de taxa penal, el qual significa que superaven els 0,6 mil·ligrams d’alcohol per litre en aire espirat o 1,2 grams per litre en sang. I altra de les dades que destaca, és que un 87% dels infractors foren homes.

Els agents encarregats de vetllar per la seguretat viària duen a terme els corresponents controls a aquelles persones conductores implicades en accidents, les que mostren símptomes de conduir sota els efectes de begudes alcohòliques, a aquelles que cometen una infracció inusual de trànsit o simplement de manera preventiva.

Les estadístiques indiquen que entre els caps de setmana i els dies festius es donaren el 73% de les alcoholèmies i si s’analitza per franja horària, en l’interval de les 10 de la nit a les 6 de la matinada es detectaren el 66% de les proves positives i un 23% entre les 6 i les 10 del matí, sent els intervals horaris més negatius.

Respecte a l’edat dels infractors, un 11% tenien entre 18 i 25 anys, un 28% entre 26 i 35 anys, entre 36 i 50 anys foren el 45% i amb més de 50 anys el 16% del total. També cal assenyalar que el 6% de les proves d’alcoholèmia positiva van ser de persones implicades en accidents de circulació.

La Policia Municipal de Carcaixent insisteix en la millora de la seguretat a través de la conscienciació dels conductors buscant erradicar aquests comportaments irresponsables en benefici de tota la ciutadania del municipi com a usuaris i usuàries de la via pública i es reitera la prudència especialment davant les properes festes falleres. A més, des d’altres departaments del consistori, com la UPCCA, s’estan fent actuacions de prevenció del consum d’alcohol amb l’alumnat dels centres educatius del municipi.